V. Tomanová, ministerka práce, sociálnych vecí a rodiny SR: (2009-02-12):
Takže v tejto chvíli by som povedala len to, čo som povedala. Vyjadrím sa iba k trom bodom, a to jednak k spolupartnerstvu a k sociálnym podnikom. Už je zbytočné čokoľvek povedať, pretože farizejstvo, zavádzanie ľudí a dokonca klamstvo je tu úplne evidentné a zrejmé, ale aj nevedomosť je zrejmá, pretože ak niekto si pomýli spolupartnerstvo s VÚC s finančnou spoluúčasťou, tak potom skutočne už nemám o čom hovoriť v tomto parlamente. V tejto chvíli by som sa dotkla ešte Privilégia a znovu zopakovala, že v žiadnom prípade nedošlo k porušeniu postupu zo strany ministerstva práce, ktoré plne rešpektovalo a postupovalo s výnosom, vrátane poradného orgánu, teda komisie, ktorý rešpektoval výnos vypracovaný ešte za ministrovania pani ministerky Radičovej, teraz pani poslankyne. A jediným nedostatkom, na ktorý upozornilo ministerstvo, bola otázka predloženého čestného vyhlásenia. Dnes podľa výnosu, ktorý som schvaľovala ja, sa nepredkladá čestné vyhlásenie, ale predkladajú sa relevantné doklady. A otázkou, ktorá je sporná, je spornosť čestného vyhlásenia, ktorú skúma príslušný súd a na ktorú upozornilo práve ministerstvo práce a dalo túto otázku preskúmať orgánom činným v trestnom konaní. Pokiaľ ide o pozmeňujúce návrhy, ktoré tu boli predložené, musím povedať, že nesúhlasím s týmito pozmeňujúcimi návrhmi. Dotknem sa jedného, toľko diskutovaného tzv. medzitrhu práce, ktorý bol opakovane predkladaný. V prvom prípade, keď bol predkladaný a jeho riešenie, po dobu troch rokov som upozorňovala na to, že je v rozpore so Smernicou Európskej únie, účinnou od 1. januára tohto roku, že nemôže byť takáto pomoc na tri roky a podobne. Ale situácia skončila tam, že pani kolegyňa, pani Radičová, pani poslankyňa Radičová upozornila na to, že ideme zvyšovať počet zamestnancov v štátnej správe. Aj keď takéto kroky sa dejú vo vyspelých krajinách, kde sa rieši nezamestnanosť práve miernou prezamestnanosťou v rámci verejnej a štátnej správy, ja by som len pripomenula a nepredpokladala som, že pani poslankyňa nevie o tom, že zhruba 14 tisíc zamestnancov, ktorí sú na úradoch práce, že sa priebežne uvoľňujú miesta, a to či už odchodom do dôchodku, starobného a predčasného dôchodku, či na materskú, ale aj prirodzeným úbytkom z hľadiska toho, že niektorí ľudia prechádzajú na iné pracovisko. Ale ja pripomeniem, že toto sa netýka len zamestnancov štátnej správy v oblasti sociálnych vecí. A spomeniem napríklad živnostenské úrady, kde tiež pracujú ľudia za 12, 14 tisíc korún a vlastne, ak by sme ľuďom, ktorí nastúpia na takúto prácu, doplácali do priemernej mzdy a vyjadrenie, že ide o zrovnoprávnenie, ja sa spytujem, čo potom s tými zamestnancami, ktorí sú zamestnancami a pracujú za 12, 14 tisíc. Je mi veľmi ľúto, poviem už len na záver, že opozícia nepodporí návrh zákona, ktorý včera bol mimoriadne dobre hodnotený v Lisabone na neformálnom stretnutí ministrov, ale aj samotným generálnym tajomníkom Medzinárodnej organizácie práce a pánom eurokomisárom Špidlom, a ktorý znamená v konečnej fáze vytvorenie pre rok 2009 minimálne 10 tisíc pracovných príležitostí v podmienkach miestnej i regionálnej samosprávy. Ja sa spytujem, kde inde môže byť väčšia spoločenská kontrola ako v podmienkach miestnej alebo regionálnej samosprávy, kde sú volení zástupcovia ľudu. Ďakujem za pozornosť. (Potlesk.)